Mnr en Mej NHS is colour-licious – Schools That Rock
Net as jy dink dat die Mnr en Mej NHS glansaand nie nog beter kan wees nie, dan kom die supersokkie-sensasie, beter bekend as Snotkop, en 5 glanspaartjies en oortref alle verwagtinge.
Die jaarlikse glansgeleentheid het Donderdag, 22 Augustus plaasgevind met 10 deelnemers wat meegeding het vir die gesogte titel van Mnr en Mej NHS 2019. Na die verwelkoming het die vorige Mnr en Mej NHS, Jaytee Boers en Jessica Berry die geleentheid gekry om meer van hulle uitreik-aksie na Sinani Noma Kanjani te vertel. Daarna het die finaliste die geleentheid gekry om hulself deur 'n kort video aan die gehoor voor te stel en vir die eerste keer op die loopplank te verskyn. Daar is ook, soos die vorige jare, vir die deelnemers die opdrag gegee om 'n reklame advertensie uit te beeld vir die hoofborge. Elke toneel is oorspronklik en professioneel aangebied.
Die hoogtepunt van die aand was om die paartjies in hulle formele aanddrag, geborg deur Claris by Gerrit Pienaar en Bride&Co, te sien. Hare en grimering is spesiaal vir die geleentheid deur Hair Quarters @ I'langa en MUD Studio gedoen.
Die beoordelaars, Pia van der Spuy, Marike Nel, Jacques Lombard, Divan Prinsloo, Charlien Lourens en Yolandi de Clerck het nie 'n maklike taak gehad nie. Die uiteindelike wenners wat gekroon is as 2019 se Mnr. en Mej. NHS is Lané Taljaard en Franco van Rooyen.
Die skool bedank graag al die borge, fotograaf Kerry Wiehman (Mamarazzi Photography), personeel en ouers wat hierdie produksie moontlik gemaak het.